b'\n_START_ARTICLE_\nLietuvos did\xc5\xbeiojo kunigaik\xc5\xa1\xc4\x8dio Gedimino ordino medalis\n_START_PARAGRAPH_\nLietuvos did\xc5\xbeiojo kunigaik\xc5\xa1\xc4\x8dio Gedimino ordino medalis (iki 2003 m. Did\xc5\xbeiojo Lietuvos kunigaik\xc5\xa1\xc4\x8dio Gedimino ordino medalis) \xe2\x80\x93 Lietuvos valstyb\xc4\x97s apdovanojimas, kuriuo Lietuvos Respublikos Prezidento dekretu apdovanojami nusipeln\xc4\x99 Lietuvai asmenys, pasi\xc5\xbeym\xc4\x97j\xc4\x99 uoliu ir s\xc4\x85\xc5\xbeiningu darbu valstybin\xc4\x97je tarnyboje ar visuomenin\xc4\x97je veikloje. \xc5\xa0iuo medaliu gali b\xc5\xabti apdovanojami ir u\xc5\xbesienio valstybi\xc5\xb3 pilie\xc4\x8diai.\n_START_SECTION_\nIstorija\n_START_PARAGRAPH_\n1928 m. \xc4\xafsteigtas trij\xc5\xb3 laipsni\xc5\xb3 Did\xc5\xbeiojo Lietuvos kunigaik\xc5\xa1\xc4\x8dio Gedimino ordino medalis, skirtas \xc5\xbeemesniojo rango valstyb\xc4\x97s ir savivaldybi\xc5\xb3 \xc4\xafstaig\xc5\xb3 pareig\xc5\xabn\xc5\xb3, kariuomen\xc4\x97s vir\xc5\xa1il\xc5\xb3 bei puskarininki\xc5\xb3 nuopelnams tarnyboje pa\xc5\xbeym\xc4\x97ti. Medalis teiktas ir u\xc5\xbesienie\xc4\x8diams. Medalio projekto autorius skulptorius Jonas Burba. Gamybai naudota bronza, II laipsnio medalis buvo pasidabruotas, I laipsnio \xe2\x80\x93 paauksuotas. Gamino \xc5\xa0veicarijos firma \xe2\x80\x9eHuguenin Fr\xc3\xa8res de Le Locle\xe2\x80\x9c. 1930\xe2\x80\x931940 m. medaliu apdovanoti 3352 asmenys._NEWLINE_Did\xc5\xbeiojo Lietuvos kunigaik\xc5\xa1\xc4\x8dio Gedimino ordino medalis atkurtas 1995 m., buvo trij\xc5\xb3 laipsni\xc5\xb3 \xe2\x80\x93 bronzinis, pasidabruotas ir paauksuotas. 2002 m. vietoj trij\xc5\xb3 paliktas vieno laipsnio medalis, pakeista jo i\xc5\xa1vaizda (autorius Nerijus Treinys. Gamina Lietuvos monet\xc5\xb3 kalykla. Iki 1996 m. medalio kaspinus gamino Lietuvos tekstil\xc4\x97s institutas, dabar \xe2\x80\x93 Danijos firma \xe2\x80\x9eMorch and Sons\xe2\x80\x9c.\n_START_SECTION_\nApra\xc5\xa1as\n_START_PARAGRAPH_\n1930-1940 m. vienoje bronzinio medalio pus\xc4\x97je buvo reljefinis Did\xc5\xbeiojo Lietuvos kunigaik\xc5\xa1\xc4\x8dio Gedimino XVII a. sukurtas portretas ir u\xc5\xbera\xc5\xa1as \xe2\x80\x9eLietuvos didysis kunigaik\xc5\xa1tis Gediminas\xe2\x80\x9c, kitoje pus\xc4\x97je \xe2\x80\x93 Raudon\xc4\x97s pilis ir Gele\xc5\xbeinis vilkas._NEWLINE_2002 m. pavyzd\xc5\xbeio Lietuvos did\xc5\xbeiojo kunigaik\xc5\xa1\xc4\x8dio Gedimino ordino medalis \xe2\x80\x93 sidabrinis, 36 mm skersmens. Priekin\xc4\x97je medalio pus\xc4\x97je \xe2\x80\x93 Lietuvos did\xc5\xbeiojo kunigaik\xc5\xa1\xc4\x8dio Gedimino ordino \xc5\xbeenklas, kitoje pus\xc4\x97je \xe2\x80\x93 \xc4\xafra\xc5\xa1as \xe2\x80\x9eLietuvos didysis kunigaik\xc5\xa1tis Gediminas\xe2\x80\x9c bei jo valdymo metai \xe2\x80\x9e1316\xe2\x80\x931341\xe2\x80\x9c. Medalis tvirtinamas prie 32 mm plo\xc4\x8dio Lietuvos did\xc5\xbeiojo kunigaik\xc5\xa1\xc4\x8dio Gedimino ordino muaro kaspin\xc4\x97lio._NEWLINE_Medaliai numeruojami. Apdovanojimo \xc5\xbeenklo numeris \xc4\xafra\xc5\xa1omas \xc4\xaf apdovanotam asmeniui \xc4\xafteikiam\xc4\x85 pa\xc5\xbeym\xc4\x97jim\xc4\x85._NEWLINE_Kandidatus apdovanoti teikia: Seimo Pirmininkas ir jo pavaduotojai, Ministras Pirmininkas, Vyriausyb\xc4\x97s nariai. Teikimai ordin\xc5\xb3 kancleriui pristatomi ne v\xc4\x97liau kaip prie\xc5\xa1 du m\xc4\x97nesius iki apdovanojimo dienos. Juose pateikiama kiekvieno kandidato biografija, nuopeln\xc5\xb3 apra\xc5\xa1ymas, duomenys apie ankstesnius valstyb\xc4\x97s apdovanojimus, nurodymas, kokiam apdovanojimui pristatoma, taip pat asmens tapatyb\xc4\x99 patvirtinan\xc4\x8dio dokumento kopija.\n_START_SECTION_\nMedalininkai\n_START_PARAGRAPH_\n1995\xe2\x80\x932007 m. medaliu apdovanoti 567 asmenys. I\xc5\xa1 j\xc5\xb3 Lietuvos did\xc5\xbeiojo kunigaik\xc5\xa1\xc4\x8dio Gedimino ordino medaliu \xe2\x80\x93 59.'